Eenloh

Eenloh () is en lütten Oort in de Gemeen Scheeßl in’n Landkreis Rodenborg, Neddersassen. De Oort höört polietsch al von öllers bi Oostervees mit bi.

 Geografie 

De Oort liggt in en Rebeed mit veel Moor. Dat Water ut dat Rebeed flütt över den Benkeloher Graven na de Fintau hen af.

De Naveröörd sünd Vahl un Fintel in’n Noordoosten, Grotenwe-Siedlung un Riepermoor in’n Süüdoosten, Deepen in’n Süüdwesten, Oostervees in’n Westen un Benkeloh in’n Noordwesten.

 Historie 

Eenloh weer fröher blots en enkelten Hoff, de ok Ventzloh heten hett. 1843 hett Gustav von Stietencron den Hoff köfft. Nadem von Stietencron 1851 in de USA gahn is, is de Hoff opdeelt un verköfft worrn.

 Verwaltungsgeschicht 

In de Franzosentied von 1810 bet 1814 hett de Oort to de Mairie Lauenbrüch in’n Kanton Töst höört. Dat Rebeed hett in disse Tied 1810 to dat Königriek Westfalen un von 1811 bet 1814 to dat Franzöösche Kaiserriek ünner Napoleon höört.

De Oort hett vör 1885 to de Amtsvaagdie Scheeßl in dat Amt Rodenborg tohöört. Na 1885 weer dat in’n Kreis Rodenborg, de 1977 mit’n Landkreis Bremervöör to’n ne’en un grötteren Landkreis Rodenborg tohoopgahn is.

In dat 19. Johrhunnert hett de Oort to de Buurschop Oostervees un later to de Gemeen Oostervees höört. De Gemeen Oostervees is an’n 1. März 1974 mit de Gemeenreform in Neddersassen Deel von de Gemeen Scheeßl worrn.

 Inwahnertall 

 Religion 

Eenloh is evangeelsch-luthersch präägt un höört to dat Kaspel von de Lucas-Kark in Scheeßl.

För de Kathoolschen is de Corpus-Christi-Kark in Rodenborg tostännig.

 Weertschop un Infrastruktur 

 Verkehr 

Dicht bi Eenloh löppt de Kreisstraat 211 langs, de in’n Noordoosten na Fintel an de K 212 un K 221 ran geiht un in’n Westen na Oostervees un in Westervees an de Landsstraat 131 ran. De L 131 föhrt in’n Noordwesten na Scheeßl an de Bundstraat 75 un in’n Süüdoosten na Hemslingen an de L 170/B 71. De K 212 löppt von Fintel in’n Süüdoosten na Snevern.

De nächste Autobahn is de Autobahn 1 (Afsnidd Hamborg–Bremen). De Opfohrt 47 Zittens liggt so 21 Kilometer in’n Oosten von Eenloh an de L 130.

De nächste Bahnhoff is so bi söven Kilometer wied weg in’n Noordwesten de Bahnhoff Lambrüch an de Bahnlien Hamborg–Bremen.

 Footnoten 

Friedrich Wilhelm Harseim, Carl Schlüter: Statistisches Handbuch für das Königreich Hannover. Schlütersche Hoffbookdruckeree, Hannover 1848, Sied 152
Die Gemeinden und Gutsbezirke des Preussischen Staates und ihre Bevölkerung. Berlin 1873, Sied 168
Gemeindelexikon für das Königreich Preußen. Auf Grund der Materialien der Volkszählung vom 1. Dezember 1885. Verlag des Königlichen statistischen Bureaus, Berlin 1888, Sied 179
Gemeindelexikon für das Königreich Preußen. Auf Grund der Materialien der Volkszählung vom 1. Dezember 1905. Verlag des Königlichen statistischen Landesamtes, Berlin 1908, Sied 151
Kategorie:Oort
Kategorie:Landkreis Rodenborg (Wümm)